b'\n_START_ARTICLE_\nHyvink\xc3\xa4\xc3\xa4n Palloseura\n_START_SECTION_\nJalkapallo\n_START_PARAGRAPH_\nHyPS on rekister\xc3\xb6ityjen pelaajien m\xc3\xa4\xc3\xa4r\xc3\xa4ll\xc3\xa4 mitattuna Suomen nelj\xc3\xa4nneksi suurin jalkapalloseura. Vuonna 2005 HyPSi\xc3\xa4 edusti noin 1\xc2\xa0600 jalkapalloilijaa, joista tosin valtaosa harrastaa tytt\xc3\xb6jen ja poikien nappulajalkapalloa Euroliiga-nimisess\xc3\xa4 korttelijalkapallotoiminnassa. Seuran junioriedustusjoukkueissa harjoittelevien pelaajien m\xc3\xa4\xc3\xa4r\xc3\xa4 on niukka, eik\xc3\xa4 vanhimpiin juniori-ik\xc3\xa4ryhmiin saada yleens\xc3\xa4 joukkueita perustettua. HyPS on harvoin edustettuna A- ja B-junioreiden valtakunnallisissa sarjoissa._NEWLINE_Seuran edustusjoukkue pelasi vuosina 1995\xe2\x80\x932009 Kakkosessa. Korkeimmillaan se on ollut nykyist\xc3\xa4 Ykk\xc3\xb6st\xc3\xa4 vastaavassa Suomi-sarjassa nelj\xc3\xa4n\xc3\xa4 kautena, joista viimeisin oli kausi 1965. Kausi 2009 p\xc3\xa4\xc3\xa4ttyi pettymykseen, kun 15 Kakkosessa vietetyn kauden j\xc3\xa4lkeen seura putosi Kolmoseen. Joukkue sijoitettiin Uudenmaan kolmoslohkoon. Miesten reservijoukkue, HyPS 02, pelaa Palloliiton Uudenmaan piirinsarjaa Nelosessa._NEWLINE_Edustusjoukkueen kaikkien aikojen maalikuningas on Pertti Jantunen, joka on tehnyt 174 maalia. Jantusen maalisaldo on syntynyt Kakkosen lis\xc3\xa4ksi Kolmosessa ja Nelosessa. H\xc3\xa4n on pelannut HyPSin paidassa 327 ottelua, joka on my\xc3\xb6s seuran enn\xc3\xa4tys._NEWLINE_HyPS pelaa kotiottelunsa joko Urheilupuistossa tai Villa Parkilla.\n_START_SECTION_\nNaisten jalkapallo\n_START_PARAGRAPH_\nHyPSin naisten edustusjoukkue on pelannut maan p\xc3\xa4\xc3\xa4sarjassa kahteen otteeseen 80- ja 90-luvuilla. Kaudella 2007 naiset nousivat j\xc3\xa4lleen valtakunnalliseen sarjaan, kun kauden p\xc3\xa4\xc3\xa4tteeksi joukkue saavutti nousun Naisten Kakkoseen. Kaudella 2019 joukkue pelaa Helsingin ja Uudenmaan piirin Kolmosessa_NEWLINE_Naisten reservijoukkue, HyPS 06, pelaa kaudella 2010 Nelosessa.\n_START_SECTION_\nP\xc3\xa4ssit\n_START_PARAGRAPH_\nP\xc3\xa4ssit on Hyvink\xc3\xa4\xc3\xa4n Palloseuran kannattajaryhm\xc3\xa4, jonka tavoitteena on luoda kest\xc3\xa4v\xc3\xa4\xc3\xa4 kannattajakulttuuria maineikkaalle ja perinteikk\xc3\xa4\xc3\xa4lle Hyvink\xc3\xa4\xc3\xa4n Palloseuralle. P\xc3\xa4ssit aloitti j\xc3\xa4rjest\xc3\xa4ytyneen\xc3\xa4 kannattajaryhm\xc3\xa4n\xc3\xa4 kaudella 2012.'